鵑啼曲
作者：何夢桂
朝代：宋

paragraphs: 蠶叢鱉靈兩丘土，玉壘靈關一荒莽。
杜鵑銜哀訴千古，萬里遊魂腥血污。
冤聲無路叫天公，吻血洒地花爲紅。
巴江東下流無極，目斷巴山歸不得。
此身豈是無羽翰，天梯石棧雲漫漫。
落花冉冉江城暮，年年客夢鄉關路。
丈夫志氣笑沐猴，安知狐死還首丘。
沛公擊筑歌湯沐，錢王錦衣衣林木。
寄巢生子傍他誰，衆鳥雖憐祇自悲。
哀號力盡飛不歸，老盡遺民城郭非。